Projektisopimus
 
1. Sopimuksen osapuolet
Tämä opiskelijaprojektisopimus (jäljempänä Sopimus) on tehty toimeksiantajana toimivan Numerola Oy:n (jäljempänä Yritys), asettajana toimivan Jyväskylän yliopiston / tietotekniikan laitoksen (jäljempänä Laitos) ja toteuttajana toimivan Exodus-projektiryhmän jäsenten (jäljempänä Ryhmä) välillä. Ryhmä koostuu seuraavista Laitoksen tietotekniikan opiskelijoista: 
•	Petri Eskelinen
•	Mikko Ketola
•	Kaisa Kokko
•	Lasse Laukkanen
•	Ari Häyrinen (Visuaalinen konsultti)
Kukin Ryhmän jäsen vastaa Sopimuksen velvoitteista omasta puolestaan.
  
2. Määrittelyt
Sovelluksella tarkoitetaan Ryhmän toteuttamaa ajettavaa ohjelmaa, sen sisältäviä komponentteja ja lähdekoodeja sekä ohjelman käyttämiä datoja ja siihen kuuluvia ohjedokumentteja. Tuloksilla tarkoitetaan Ryhmän Yritykselle Projektien puitteissa toteuttamaa Sovellusta ja dokumentteja sekä muita aineistoja ja materiaalia. 
Projektia ja toteutettavaa Sovellusta kuvataan tarkemmin Projektin ensimmäisen kuuden viikon aikana Ryhmän toimesta laadittavassa projektisuunnitelmassa ja sovellussuunnitelmassa. Kyseiset Suunnitteludokumentit tulevat olemaan Sopimuksen liitteitä 1-2. 
  
3. Sopimuksen kohde ja Projektin taustaa
Sopimuksella sovitaan tietotekniikan cum laude -työprojektista (jäljempänä Projekti), josta käytetään myös nimeä Exodus-projekti. Projektin tehtävänä on toteuttaa Yritykselle 3D-geometrian piirtämiseen ja havainnollistamiseen tarkoitettu sovellus (EXODUS; jäljempänä Sovellus), jolla kootaan laskenta-alueita yksinkertaisista kappaleista eli blokeista C++- ja Tcl/Tk-ohjelmointikieliä sekä OpenGL- ja GLUT-kirjastoja käyttäen Linux-käyttöjärjestelmään.

Projekti alkaa 14.9.2001 ja päättyy joulukuussa 2001. Projekti koostuu seuraavista vaiheista: 
•	aiheeseen tutustuminen,
•	projektisuunnitelman laatiminen,
•	sovellussuunnitelman laatiminen,
•	sovelluksen toteutus ja testaus,
•	sovelluksen käyttöohjeen laatiminen 
Projektin ja sovelluksen kuvaus on esitelty liitteessä 1 olevassa projektisuunnitelmassa.

Numerola Oy on jyväskyläläinen, vuonna 1998 perustettu yritys, joka kehittää ohjelmistoja teollisuusprosessien laskennalliseen simulointiin. Simuloinneissa sovelletaan pääosin niin sanottua äärellisten elementtien menetelmää (FEM). Simulointiohjelmistoon kuuluu FEM-ratkaisijan lisäksi syöttötietoa ja laskennallisia tuloksia käsitteleviä ohjelmia.  Näissä ohjelmistoissa kappaleitten geometria kuvataan elementtiverkolla ja sen  avulla lasketaan esimerkiksi lämpötilajakaumaa. 

Exodus-projekti liittyy Numerola Oy:n laajempaan Numerrin-tuotekehityshankkeeseen, jonka tavoitteena on monipuolinen ohjelmistopaketti laskennalliseen simulointiin ja optimointiin.  
4. Sopimuksen osapuolten velvollisuudet
  
4.1. Yritys
Yrityksen velvollisuutena on tarkentaa yhdessä Ryhmän kanssa Suunnitteludokumentteja yksityiskohtien osalta sekä tarjota sille sisällöllistä opastusta ja koulutusta Projektin tavoitteiden saavuttamiseksi. Yrityksen puolelta aihealueeseen liittyvää ohjausta antaa  Kai Hiltunen ja Tcl/Tk:hon Eeva-Kaisa Rouhiainen. 
Yrityksen velvollisuutena on maksaa sille kuuluvat maksut kohdan 6 mukaisesti. 

4.2. Laitos
Laitoksen velvollisuutena on tarjota Projektille lukittava huone sekä neljä mikroa, jotka sisältävät tarvittavat käyttöjärjestelmät ja ohjelmat. Laitos toimittaa projektin käyttöön myös tarvittavat OpenGL- ja GLUT-kirjastot. Laitos vastaa myös Projektiin liittyvistä välineistä ja tarvikkeista sekä Ryhmän matkakuluista Yrityksen toimipaikalle tehtyjen Projektiin liittyvien matkojen osalta. 
Laitoksen tulee tarjota ohjausta ja koulutusta Projektin läpiviemiseksi. Laitokselta Projektin edistymistä ja opintojaksoa ohjaa Kari Kärkkäinen sekä Sovelluksen ohjelmointia ohjaavat Anni Toivola ja Markku Vire. 
  
4.3. Ryhmä
Ryhmän tehtävänä on läpiviedä Projekti sekä toteuttaa Sovellus ja muut sovitut Tulokset liitteissä 1-2 mainittujen Suunnitteludokumenttien ja niihin myöhemmin tehtyjen tarkennusten ja erikseen sovittujen mahdollisten muutosten mukaisesti. Kukin Ryhmän jäsen käyttää opintojakson puitteissa Projektiin aikaa vähintään 200 työtuntia lukuunottamatta visuaalista konsulttia. 
  
5. Sopimuksen osapuolten oikeudet
  
5.1. Yritys
Yritys saa kaikki oikeudet Ryhmän Yritykselle luovuttamiin Projektin Tuloksiin. Kyseiset oikeudet käsittävät esineoikeuden lisäksi patentit, tekijänoikeudet ja muut aineettomat oikeudet sekä muuntelu- ja edelleenluovutusoikeudet. 
Yrityksen oikeutta Tuloksiin rajoittavat kuitenkin jäljempänä kohdissa 5.2 ja 5.3 kuvatut Laitoksen ja Ryhmän rinnakkaiset käyttö- ja omistusoikeudet. 
Projektissa syntyneet Tulokset ovat julkisia. Johtoryhmässä sovituin osin Tulosten rinnakkaiset vapaat käyttö- ja omistusoikeudet ovat Yrityksen ohella myös Jyväskylän yliopistolla ja Ryhmän jäsenillä kohdissa 5.2, 5.3 ja 11 kuvatuilla tavoilla. 
Yrityksen liiketoiminnan kannalta voidaan salassapidettäviksi katsotut tiedot kuitenkin jättää pois Laitokselle julkisesti esille jäävistä Tuloksista. Tällaisiksi liiketoiminnan kannalta salassapidettäviksi katsottaviin tietoihin voidaan lukea mm. käytännön tapausten data. Salassapidosta päätetään johtoryhmässä. 

5.2. Laitos
Laitos saa korvauksena Projektista kohdassa 6 määritellyn maksun Projektin päättyessä. 
Laitoksella on oikeus käyttää Projektia referenssinään. Laitoksella on oikeus käyttää Projektin Tuloksia opetus-, tutkimus- ja esittelytarkoituksiin niiltä osin, joita johtoryhmässä ei erikseen sovita salaisiksi. Laitoksella on oikeus sijoittaa Projektissa opinnäytteeksi vaaditut julkisiksi sovitut Projektin Tulokset sisältävä projektikansio julkisesti nähtäville Laitoksen tiloihin. 
Projektissa syntyneet Tulokset ovat julkisia. Tulosten julkisuus tarkoittaa mm. sitä, että Laitos voi hyödyntää niitä vapaasti julkaisuissa ja ne voidaan asettaa saataville tietoverkkojen kautta (esimerkiksi WWW:lle). 
Johtoryhmässä sovituin osin Tulosten rinnakkaiset vapaat käyttö- ja omistusoikeudet ovat Yrityksen ja Ryhmän jäsenten ohella myös Laitoksella. Tämä tarkoittaa sitä, että Jyväskylän yliopiston opiskelijat ja henkilökunta voivat tutustua Sovellukseen ajamalla sitä sekä käyttämällä sen lähdekoodista vähintään yleiskäyttöisiä osia ja komponentteja jonkun toisen ohjelman osana. Sovellusta kokonaisuutena ei saa liittää jonkin toisen ohjelmiston osaksi. 
 5.3. Ryhmä
Ryhmän jäsenillä on oikeus käyttää Projektia referenssinään. Ryhmän jäsenillä on oikeus käyttää Projektin Tuloksia esittelytarkoituksiin niiltä osin, joita johtoryhmässä ei erikseen sovita salaisiksi. Ryhmän jäsenillä on oikeus hyödyntää omissa opinnäytteissään ja julkaisuissaan johtoryhmässä julkisiksi sovittuja Projektin Tuloksia. 
Projektissa syntyneet Tulokset ovat julkisia. Tulosten julkisuus tarkoittaa mm. sitä, että Ryhmän jäsenet voivat hyödyntää niitä vapaasti omissa julkaisuissaan sekä ne voidaan asettaa saataville tietoverkkojen kautta (esimerkiksi WWW:lle). 
Johtoryhmässä sovituin osin Tulosten rinnakkaiset vapaat käyttö- ja omistusoikeudet ovat Yrityksen ja Laitoksen ohella myös Ryhmän jäsenillä. Tämä tarkoittaa sitä, että Ryhmän jäsenet voivat tutustua Sovellukseen ajamalla sitä sekä käyttämällä sen lähdekoodista vähintään yleiskäyttöisiä osia ja komponentteja jonkun toisen ohjelman osana. Sovellusta kokonaisuutena ei saa liittää jonkin toisen ohjelmiston osaksi. 

5.4. Oikeudet Tuloksiin ja hankintoihin
Projektissa mahdollisesti syntyvät keksinnöt, tekijänoikeuden suojaamat teokset ja muihin Projektin Tuloksiin syntyneet aineettomat oikeudet kuuluvat yksinomaan Yritykselle poislukien kohdissa 5.1, 5.2 ja 5.3 mainitut käyttö- ja omistusoikeuksia koskevat poikkeukset. Mikäli Projektin puitteissa syntyy keksintöjä, Yritys maksaa keksijälle kohtuullisen korvauksen. 
Yritys saa omistus-, tekijän- ja muut oikeudet Projektin aikana syntyneeseen materiaaliin ja aineistoon siten kuin kohdissa 5.1, 5.2 ja 5.3 on sovittu. 
Projektia varten hankitut laitteet, ohjelmistot ja muut välineet omistaa se osapuoli, joka on hankinnan tehnyt.  
5.5. Oikeuksien siirtyminen
Kohdissa 5.1 - 5.4 mainitut oikeudet siirtyvät Yritykselle vasta, kun Yritys on täyttänyt sille kohdissa 4.1 ja 6 mainitut velvollisuutensa. 
Jos em. lauseessa mainittuja velvollisuuksia ei ole täytetty kahden kuukauden kuluessa Projektin päättymisestä, kaikki oikeudet Ryhmän toteuttamaan Sovellukseen ja Tuloksiin säilyvät Ryhmällä. 

6. Maksut ja maksuaikataulu
Laitos laskuttaa Yritystä 5000 markkaa (+alv) Ryhmän jäsentä (eli opiskelijaa) kohti, lukuunottamatta Visuaalista konsulttia. 
Projektimaksu Yritykselle on siis neljästä jäsenestä (opiskelijasta) koostuvan Ryhmän tapauksessa 20000 markkaa (+alv). Jos Projekti ei toteudu projektiosapuolten sopimalla tavalla, on myös mahdollista alentaa projektimaksua Projektin johtoryhmän päätöksellä. 
Yrityksen tulee maksaa Laitokselle em. projektimaksu kuukauden kuluessa Laitoksen lähetettyä laskun Projektin päätyttyä. 
  
7. Muutosten tekeminen Sopimukseen
Sopimusta, liitteiden 1-2 Suunnitteludokumentteja lukuunottamatta, voidaan muuttaa ainoastaan kirjallisella kaikkien Sopimuksen osapuolten allekirjoittamalla sopimuksella. 
  
8. Raportointi ja Projektin johto
Ryhmä raportoi liitteiden 1-2 Suunnitteludokumenttien mukaisesti Projektin edistymisestä ja Tuloksista Projektin johtoryhmälle.

 Projektin johtoryhmään kuuluvat:

- Kai Hiltunen		Numerola Oy 	
- Eeva-Kaisa Rouhiainen		Numerola Oy 	
- Kari Kärkkäinen		JY/tietotekniikka 	
- Petri Eskelinen 		Exodus-ryhmä 	
Johtoryhmän yksimielisellä päätöksellä voidaan Suunnitteludokumentteja muuttaa, jos muutokset eivät vaikuta varsinaisen Sopimuksen (ilman liitteitä), eikä muiden liitteiden sisältöön. Muutokset on dokumentoitava sellaisinaan johtoryhmän kokouksen pöytäkirjaan tai sen liitteeseen, joka voi myös olla kyseisen suunnitteludokumentin uusi versio. 

9. Takuu ja ylläpito
Projektin Tulosten käyttö tapahtuu Yrityksen omalla vastuulla. Koska kyseessä on opinnäytetyö, ei Ryhmä, ei Laitos eikä Jyväskylän yliopisto anna Projektin Tuloksille takuuta, eivätkä em. osapuolet myöskään sitoudu millään tavalla ylläpitämään tuloksia. Sen sijaan Projektin aikana Tuloksissa havaitut virheet pyritään korjaamaan, mikäli Projektille määritellyt resurssit sen sallivat. 
Ryhmän jäsenet voivat jatkaa Sovelluksen kehittämistä palkattuina työntekijöinä tai jonkin toisen opintojakson puitteissa. Jatkosta sopii kukin Ryhmän jäsen Yrityksen kanssa erikseen sekä opintojakson tapauksessa myös Laitoksen kanssa. 
  
10. Vahingonkorvaukset ja kiistojen ratkaisu
Sopimuksen osapuolet eivät ole vastuussa mistään välillisistä vahingoista toisilleen. Korvausten enimmäismäärä on rajoitettu Projektin maksujen kokonaissummaan. Mahdollisista vahingonkorvauksista ulkopuolisille Sopimuksen osapuolet vastaavat itsenäisesti. 
Sopimuksen tulkinnasta aiheutuvat erimielisyydet ratkaistaan ensisijaisesti neuvotteluin. Mikäli näin ei päästä ratkaisuun, Sopimusta koskevat ristiriitaisuudet käsitellään yliopistopaikkakunnan käräjäoikeudessa. 
  
11. Luottamuksellisuus ja salassapito
Yrityksen toimittamia ohjelmia, dokumentteja ja muita aineistoja ei liitetä Laitokselle, eikä Ryhmän jäsenille jäävään dokumentointiin ilman Yrityksen lupaa. 
Projektin Tulosten salassapito yksilöidään viimeistään Projektin päättyessä. Projektin tulokset tarkastetaan Yrityksellä, jolloin mahdolliset liiketoiminnan kannalta salattaviksi sovitut tiedot poistetaan Laitokselle ja Ryhmän jäsenille jäävistä dokumenteista. 
  
12. Sopimuksen siirtäminen
Sopimusta ei saa siirtää ilman Sopimuksen muiden osapuolten etukäteen antamaa kirjallista lupaa. 

13. Sopimuksen päättäminen
Sopimus päättyy, kun Suunnitteludokumenteissa kuvattu Projekti on johtoryhmän päätöksellä todettu päättyneeksi, tai viimeistään 31.1.2002. 
Sopimus voidaan purkaa jo aiemmin Sopimuksen osapuolten kirjallisella sopimuksella, mikäli Projektin jatkaminen osoittautuu epätarkoituksenmukaiseksi. Sopimuksen purkautumisesta ei Sopimuksen osapuolille synny vahingonkorvausvelvollisuutta toisilleen, eikä aiheutuneiden kustannusten takaisinmaksuvelvollisuutta. 
  
14. Sopimuksen liitteet ja etusijajärjestys
Sopimukseen sisältyvät seuraavat liitteet: 
Liite 1. Projektisuunnitelma. 
Liite 2. Sovellussuunnitelma. 

Jos Sopimuksen ja liitteiden välillä on ristiriitaa, sovelletaan ensisijaisesti Sopimusta ja sen jälkeen liitteitä numerojärjestyksessä pienimmästä suurimpaan. 

15. Allekirjoitukset ja päiväys
Tämä Sopimus tulee voimaan, kun kaikki Sopimuksen osapuolet ovat sen allekirjoittaneet. Sopimuksesta on tehty seitsemän samanlaista kappaletta, yksi kullekin osapuolelle. 

Jyväskylässä             .2001	Jyväskylässä     	.2001	
Numerola Oy 	Jyväskylän yliopisto 		
	tietotekniikan laitos 		

			
			
Kai Hiltunen	Timo Tiihonen	Päivi Jämsen	Kari Kärkkäinen	
	professori 	amanuenssi	yliassistentti	
	laitoksen johtaja			

				
Jyväskylässä             .2001 				
Exodus-projekti 				

Petri Eskelinen	Mikko Ketola	Kaisa Kokko	Lasse Laukkanen 	
fil. yo 	fil. yo 	fil. yo	fil. yo 	

Ari Häyrynen				
fil. yo